La Bibia piemontèisa/Testament Vej/Deuteronomi/Deuteronomi 27


Deuteronòmi

27

Istrussion për la Ciambrea  litùrgica granda 

Mosè e j’ansian d’Israel a l’han daje costi órdin al pòpol. A l’han dije: “Guerné tùit ij comandament che ancheuj iv dago. Ël di che i passereve ël Giordan për intré ant ël pais ch'ël Signor vòst Dé av dà, drissé 'd gran’ pere e deje la biaca 'd caussin-a; peui scrìvje dzora tute le paròle 'd costa lege, cora ch'i sareve passà për rivé a la tèra che 'l Signor vòst Dé av dà, tèra andova làit e amel a scoro, coma che 'l Nosgnor Dé dij vòst antich, a l'ha promëttùve. E ant ël moment ch'i passereve 'l Giordan, drissé an sël mont Ebal coste pere, coma che mi 'v comando, e arìssje 'd caussin-a. E ambelelà i butreve an pé pr’ ël Signor vòst Dé, n'autar che ël fer a l'àbia pa travajalo. Për fabrichelo, i podreve mach dovré ‘d pere nen travajà. Dzora ‘d cost autar i smonreve d'olocàust al Signor vòst Dé, e 'dcò ëd sacrifissi ëd comunion: mangg-ne là la carn, an fasend festa an onor dël Signor, vòst Dé. Scrìvie ansima a costi ròch, an manera bin ciàira, tute le paròle 'd costa lege.

Peui, Mosè, compagnà dai sacerdòt levita, a l’ha parlà parèj a tuta la gent d’Israel: “Sté ciuto e scoté, Israel: d'ancheuj i seve vnùit a d’esse ‘l pòpol dël Signor, vòst Dé. I  scotreve la vos dël Signor vòst Dé e i butreve an pràtica ij sò comandament e soe lege, che d'ancheuj mi iv dago.

An col midem di Mosè a l'ha daje st'órdin a la gent an disendje: "Le tribù ch’i dirai a l’han da benedì ‘l pòpol an sël Mont Garisim cand ch’i passereve ‘l Giordan: Simeon, Levi, Giuda, Issacar, Giusep e Beniamin. E coste àutre tribù a l’han da sté an sël Mont Ebal për pronunsié le maledission: Ruben, Gad, Aser, Zabulon, Dan e Neftali".

Dódes maledission 
 
Ij Levita a l’avran da parlé e a diran ad àuta vos a tuti j’òm d’Israel:

“Ch’arsèiva na maledission chi ch’as fà n’ìdol ëscurpì o fondù, euvra d’òm, che ‘l Signor a detesta, e a l’adòra dë scondion!”. E tut ël pòpol a rëspondrà: “Àmen!”

“Ch’arsèiva na maledission chi ch’a dëspresia sò pare o soa mare!”. E tut ël pòpol a rëspondrà: “Àmen!”

“Ch’arsèiva na maledission chi ch’a dëspiassa le borne dla proprietà ‘d sò vzin!”. E tut ël pòpol a rëspondrà: “Àmen!”

“Ch’arsèiva na maledission chi ch'a fà perde la stra a ‘n bòrgno!”. E tut ël pòpol a rëspondrà: “Àmen!”

“Ch’arsèiva na maledission chi ch'a vìola ij dirit dij forësté, dj’orfanin e dle vìdoe!”. E tut ël pòpol a rëspondrà: “Àmen!”

“Ch’arsèiva na maledission chi ch’as cogia con un-a dle fomne ‘d sò pare; përchè lolì a sarìa në dzonor grev për sò pare!”. E tut ël pòpol a rëspondrà: “Àmen!”

“Ch’arsèiva na maledission chi ch’as cogia con na bestia!”. E tut ël pòpol a rëspondrà: “Àmen!”

“Ch’arsèiva na maledission chi ch’as cogia con soa seure da part ëd mare o ‘d pare!”. E tut ël pòpol a rëspondrà: “Àmen!”

“Ch’arsèiva na maledission chi ch’as cogia con soa mare-madòna!”. E tut ël pòpol a rëspondrà: “Àmen!”

“Ch’arsèiva na maledission chi ch'a massa sò pròssim dë stërmà!”. E tut ël pòpol a rëspondrà: “Àmen!”

“Ch’arsèiva na maledission chi ch’as lassa soborné e a sassin-a ‘n nossent!”. E tut ël pòpol a rëspondrà: “Àmen!”

“Ch’arsèiva na maledission chi ch'a osserva pa ij comandament ëd costa lege e a-j buta nen an pràtica!”. E tut ël pòpol a rëspondrà: “Àmen!”

Nòte 

Bibia
Testament Vej
Deuteronomi